
Република Србија
УСТАВНИ СУД
Број: Уж-12451/2019
________ 2024. године 
Б е о г р а д


Уставни суд, Велико веће, у саставу: председник Суда Снежана Марковић, председник Већа и судије Весна Илић Прелић, др Драгана Коларић, др Тамаш Корхец (Korhecz Tamás), Гордана Ајншпилер Поповић, др Владан Петров, др Тијана Шурлан и Мирослав Николић, чланови Већа, у поступку по уставној жалби Ж. Б. из Мионице, на основу члана 167. став 4. у вези са чланом 170. Устава Републике Србије, на седници Већа одржаној 21. децембра 2023. године, донео је  

О Д Л У К У

	1. Усваја се уставна жалба Ж. Б. и утврђује да је решењем Прекршајног апелационог суда Прж. 14752/19 од 3. октобра 2019. године подносиоцу уставне жалбе повређено право на правично суђење, зајемчено одредбом члана 32. став 1. Устава Републике Србије.
	2. Поништава се решење Прекршајног апелационог суда Прж. 14752/19 од 3. октобра 2019. године и одређује да исти суд донесе нову одлуку о жалби подносиоца уставне жалбе изјављеној против решења Прекршајног суда у Ваљеву Пр. 898/19 од 4. фебруара 2019. године.

О б р а з л о ж е њ е

	1. Ж. Б. из Мионице је, 26. новембра 2019. године, Уставном суду изјавио уставну жалбу против решења Прекршајног апелационог суда Прж. 14752/19 од 3. октобра 2019. године. Иако није изричито назначио које уставно право му је повређено, Уставни суд је утврдио да из навода уставне жалбе произлази да подносилац суштински сматра да му је повређено право на правично суђење из члана 32. став 1. Устава Републике Србије.
	Уставном жалбом се оспорава решење којим је одбијена као неоснована жалба окривљеног, овде подносиоца, изјављена против решења којим је његов захтев за судско одлучивање о издатом прекршајном налогу одбачен као непотписан. 
2. Уставни суд је, на седници одржаној 6. априла 2023. године, донео одлуке Уж-7921/2019 и Уж-12922/20 којима је усвојио уставне жалбе И. Н. и Д. З. и утврдио да је решењем Прекршајног апелационог суда Прж. 14423/19 од 4. јула 2019. године подносиоцу И. Н, а решењем Прекршајног апелационог суда – Одељења у Нишу Прж. 23173/20 од 19. новембра 2020. године подносиоцу Д. З. повређено право на приступ суду гарантовано чланом 32. став 1. Устава Републике Србије. Истим одлукама, Уставни суд је наложио Прекршајном апелационом суду да донесе нове одлуке о жалбама подносилаца изјављеним против првостепених решења.
	3. Уставни суд је из садржине уставне жалбе и на основу увида у приложене доказе, утврдио следеће:
	- да су наводи уставне жалбе којима се указује на повреду права на правично суђење у основи истоветни наводима који су изнети у уставним жалбама поводом којих је Уставни суд одлучивао у предметима Уж-7921/2019 и Уж-12922/2020;
	- да су разлози на којима се заснива овде оспорено решење садржани и у образложењима судских одлука које су оспорене у предметима Уж-7921/2019 и Уж-12922/2020;
	- да је подносилац уставне жалбе у прекршајном поступку који је претходио уставносудском, био у битно истоветној чињеничној и правној ситуацији као и подносиоци уставних жалби у предметима Уж-7921/2019 и Уж-12922/2020. 
	4. Полазећи од наведеног, Уставни суд је, сагласно одредби члана 89. став. 1. Закона о Уставном суду („Службени гласник РС“, бр. 109/07, 99/11, 18/13-Одлука УС, 40/15-др. закон, 103/15, 10/23 и 92/23), усвојио уставну жалбу и утврдио да је оспореним решењем Прекршајног апелационог суда Прж. 14752/19 од 3. октобра 2019. године подносиоцу уставне жалбе повређено право на правично суђење, гарантовано чланом 32. став 1. Устава Републике Србије, одлучујући као у тачки 1. изреке. Оваква одлука је утемељена на разлозима датим у образложењима одлука Уставног суда Уж-7921/2019 и Уж-12922/20 од 6. априла 2023. године, које су објављене на веб-сајту Уставног суда (www.ustavni.sud.rs).
	Одлучујући о начину отклањања штетних последица, Уставни суд је, на основу одредбе члана 89. став 2. Закона о Уставном суду, поништио оспорено решење Прекршајног апелационог суда Прж. 14752/19 од 3. октобра 2019. године и одредио да се донесе нова одлука по жалби коју је подносилац уставне жалбе изјавио против решења Прекршајног суда у Ваљеву Пр. 898/19 од 4. фебруара 2019. године, одлучујући као у тачки 2. изреке. 
	5. Полазећи од свега изнетог, Уставни суд је, на основу одредаба члана 42б став 1. тачка 1) и члана 45. тачка 9) Закона о Уставном суду, донео Одлуку као у изреци.


ПРЕДСЕДНИК ВЕЋА
Снежана Марковић, с.р.


За тачност отправка:

